માણસની જિંદગીના પ્રત્યેક દિવસના આ એક પાનામાં ઘણીબધી શક્યતાઓ પડેલી હોય છે. કેટલીક વાર એવું બને છે કે મનગમતી ઘટનામાં અણગમતા પરિણામનું બીજ પડ્યું હોય છે અને અણગમતી ઘટનામાં મનગમતા પરિણામનું બીજ પડ્યું હોય છે. માણસની જિંદગીના આ પ્રત્યેક દિવસની ભરપૂર શક્યતાઓ છે પણ તેની અગાઉથી આગાહી થઈ શકતી નથી. ન જાણ્યું જાનકીનાથે સવારે શું થવાનું છે! વશિષ્ઠ જેવા ઋષિએ શુભ મુહૂર્ત નહીં કાઢ્યું હોય? એટલે જ આપણે કહીએ છીએ કે આવતી કાલની કોને ખબર છે! આમ જુઓ તો જિંદગીની કથાના પ્રત્યેક પાનાં પરની વાત અગાઉથી જાણી કે પામી શકાતી નથી એ જ સત્ય જિંદગીને રસભરી અને રોમાંચક બનાવે છે.